Johannes Einrem
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Johannes Einrem var en norsk misjonsprest og en av sin tids mest leste kristne forfattere. Han arbeidet på Madagaskar fra 1893 til 1933. Einrem tok Misjonsskolen i 1887–1892, og ble ordinert som misjonsprest i 1892.
Arbeidet på Madagaskar Han reiste ut som misjonær i 1893 for Det Norske Misjonsselskap, og var med tre opphold på Madagaskar til 1933. Einrem arbeidet i Vest-Bara, som også ble kalt Midongy Vest, i Tanala og Amabato-Finhanranhana. Han bygde opp den store spedalsk-kolonien på Mangarano i årene 1917–1919. Einrem var opptatt av å bygge ut helsetilbud og ikke minst av de spedalskes situasjon. Oppholdene i Norge Misjonsarbeidet var avbrutt av tre opphold i Norge fra 1901–1904, 1913–1916 og 1923–1928. Fra 1916 var han på Madagaskar uten familien, som ble igjen i Norge. Under oppholdene i Norge var han aktiv både som forkynner og som forfatter. Oppholdene var viktige for kontakten med misjonsforeninger og for å få støtte til misjonstiltakene. Sosialist og radikaler Einrem var en overbevist sosialist. Han var fast bidragsyter til Nordland Folkeblad og 1ste Mai i Stavanger. Han holdt skarpe innlegg i samfunnsdebatten. På Misjonshøgskolen skilte han seg ut både med måte å kle seg på og ved sin livsstil. Han spilte kort og var glad i å danse. Begge deler brøt med det som var vanlig blant misjonærer. Han var ingen pietist. Fransk okkupasjon To år etter at Einrem kom til Madagaskar, okkuperte Frankrike øya. For misjonærene var okkupasjonen utfordrende. De måtte samarbeide med de franske kolonimyndighetene, men samtidig hadde mange misjonærer stor sympati med lokalbefolkningen og så med skepsis på kolonialistenes maktutøvelse. Einrem skildrer spenningen og konfliktene i flere av sine bøker. Et eksempel er romanen Ravola, som ble utgitt i 1918. For Misjonsselskapet var bøkene en utfordring. Einrem måtte utgi bøkene ved det uavhengige forlaget Lunde i Bergen, og ikke som tidligere på Misjonsselskapets forlag i Stavanger. «Den dumme forakt» Einrem hadde som mål å blottlegge den europeiske «dumme forakt for alle farvede». Han brukte humor i bøkene og kom med avslørende skildringer av kolonialisme og europeisk sivilisasjon. Han fremstår dermed som en kritiker av kolonialisme, diskriminering og maktovergrep. Omfattende litterær produksjon Einrem utga 28 bøker og en rekke artikler som fikk stor betydning for kontakten med støttespillere i Norge. Han ble en av sin tids mest leste kristne forfattere. Biskop Eivind Berggrav mente at bøkene hadde «livsskildringer av første rang». Bøkene ble imidlertid lite lest utenfor de kristne miljøene som støttet misjonen og er i dag lite kjent. I romanen Ravola fra 1918 skildrer han en kvinne som overtar ansvaret for en lokal menighet. Det er en bok som kan leses både som et innlegg i likestillingskampen og i kampen mot kolonialisme. Les mer i Store norske leksikon Johannes Einrem i Norsk biografisk leksikon Det Norske Misjonsselskap kristen misjonsvirksomhet misjon Misjonshøgskolen i Stavanger Eksterne lenker Arkiv Johannes Einrem Misjonshøgskolen Litteratur Borgenvik, J. (1979). Bajonetter og demoner på Madagaskar. Fransk okkupasjon og gassisk samfunn i Johannes Einrems forfatterskap. Oslo: Luther Danbolt, E, (1948). Det Norske Misjonsselskaps misjonærer 1842 – 1948. Stavanger: Det Norske Misjonsselskap Einrem, Johannes (1936-1937). Samlede verker. Bergen: Lunde Einrem, Johannes (1930). Gamle minner. Bergen: Lunde Einrem, Johannes (1930). på utferd. Bergen: Lunde Einrem, Johannes (1926). Vaffelland. Bergen: Lunde Einrem, Johannes (1921). Mangarano. Bergen: Lunde Einrem, Johannes (1918). Ravola. Bergen: Lunde Einrem, Johannes (1914). I sol og vind. Stavanger: Det Norske misjonsselskap Einrem, Johannes (1912). Gjennem grønne briller. Historier og skildringer fra Madagaskar, Stavanger: Det Norske Misjonsselskap Fuglestad, Finn og Simensen, Jarle (1986). Norwegian Missions in African History. Oslo: Norwegian University Press. Meling, G. Andr. og Kjøllesdal, Maria (1977). Guds høstfolk. Det Norske Misjonsselskaps misjonærer 1842 – 1977. Stavanger: Det Norske Misjonsselskap Skeie, Karin Hestad (2013). Building God’s Kingdom. Norwegian Missionaries in the Highland Madagascar 1866 – 1903. Leiden og Boston: Brill.